Tove Videbæk (KD), 2005-01-13:
Forslaget slår også fast, at borgerne skal have valgfrihed, det præciseres, at valgfriheden skal skabes ved hjælp af en af de to modeller for det frie leverandørvalg, nemlig udbudsmodellen og godkendelsesmodellen.
Der indføres også regelforenkling, f.eks. ved hjælp af en frit valg-attest.
Der har vist sig at være behov for forenklinger, som vil kunne lette godkendelsesprocedurerne, f.eks. en frit valgattest, der dokumenterer, at leverandøren på de basale områder er kvalificeret til at levere personlig og praktisk hjælp, og det vil bestemt være en lettelse.
Men så til selve kernen af det, som debatten i dag egentlig går på, nemlig selve ideen om frit valg i hjemmeplejen.
Det har Kristendemokraterne altid været positive over for, fordi vi mener, det er meget positivt, at de ældre får et friere M040S33983504KAJE.FM.FM Page 3471
Monday, February 14, 2005 12:41 PM valg vedrørende deres egen tilværelse.
De skal selv kunne vælge, hvem de vil have til at komme og hjælpe dem med enten personlig pleje eller praktiske gøremål.
Også vi ser frem til den landsdækkende tilfredshedsundersøgelse blandt de ældre.
Det er klart, at de ældres holdninger til sagen er vigtige, men vi har en fornemmelse af, at de ældre, som gør brug af det frie valg, er rigtig godt tilfredse med det.
Men rigtig mange ældre er jo også tilfredse med den kommunale hjælp, og det er heldigvis sådan, at der er mange solstrålehistorier rundtomkring i kommunerne.
Mange ældre er særdeles glade for og tilfredse med deres hjemmehjælpere.
Men vi ved også, at der har været mange problemer mange steder, enten fordi hjælpen udebliver, fordi kun det halve af jobbet bliver udført, eller der alt for ofte bliver sendt nye hjælpere.
Nogle ældre har sat kryds, hver gang der kom en ny hjemmehjælper, og nogle har talt op til 100 forskellige hjemmehjælpere på 1 år.
Jeg kunne ikke forestille mig, at jeg havde lyst til at have så mange forskellige hjælpere inden for min dør for at hjælpe mig i løbet af 1 år, bl.a. fordi hver ny hjælper lige skulle have at vide, hvor støvsuger og gulvklud befinder sig.
En del af tiden ville jo gå med det hver eneste gang, og det ville være totalt uudholdeligt, men det har hjulpet med indførelsen af det frie valg.
Usikkerheden og ustabiliteten har gjort de ældre utrygge, og det er næsten det værste.
Selv om langt de fleste ældre vil holde fast ved den kommunale hjælp, er det et ekstra plus for de ældre, som er utilfredse, at de kan vælge selv, og det er også det mest anstændige over for de ældre, at de ikke kun har én mulighed.
Hvis de ikke havde frit valg, måtte de enten sige ja til det, der bliver tilbudt, eller også ville de ingenting få, og det er ikke værdigt.
Det lyder på nogle af ordførerne, som om alle problemer vedrørende hjemmehjælp startede ved indførelsen af frit valg, men det er fuldstændig skudt over målet.
Den holdning må jeg godt nok tage afstand fra.
Jeg har lige været ude og kigge i referaterne af tidligere debatter om hjemmehjælp, vi har haft i Folketingssalen, og vi har jo haft rigtig mange af dem.
Der var problemer med kommuner, der aflyste forskellig hjælp, som de var lovpligtige til at give, der var navngivne personer, der pludselig fik frataget hjemmehjælpen, og jeg ved ikke hvad.
Problemerne blev omtalt i medierne hele tiden.
Det var bl.a. på grund af de problemer, vi tog fat på området, og de var en af grundene til, at vi fra Kristendemokraternes side var positive over for frit valg.
Lad dog de ældre selv vælge, hvis de er utilfredse, og hvis de har haft nogle dårlige erfaringer.
Det er uværdigt ikke at give folk en valgmulighed, når de er utilfredse, så vi ser absolut det frie valg i hjemmeplejen som en god ting for de ældre.
Vedrørende ansvar, respekt, værdighed og omsorg for de ældre vil jeg også sige, at Kristendemokraterne er i fuld gang med at lave en plan for bedre livskvalitet for de ældre.
Vi vil fremsætte forslag herom senere på året, bl.a. om nogle minimumskrav på de områder, som varetager omsorgen for de ældre.
Det lille lovforslag her kan vi sagtens tilslutte os.